SKRIFTLIG FORESPØRGSEL E-1905/98

af Jesús Cabezón Alonso (PSE) til Kommissionen

(16. juni 1998)

Om: Aftalen mellem EU og USA om Helms-Burton-loven

Betyder aftalen fra den 18. maj 1998 mellem formandskabet for Den Europæiske Union, Kommissionen og USAs præsident, at de dele af Helms-Burton-loven, der stadig er gældende, på trods af denne aftale skal inkorporeres i fællesskabslovgivningen?

Mener Kommissionen, at denne aftale sikrer alle medlemsstaternes nationale suverænitet?

Samlet svar

afgivet på Kommissionens vegne af Sir Leon Brittan på skriftlige forespørgsler E-1904/98 og E-1905/98

(16. juli 1998)

Kommissionen henviser det ærede medlem til sit samlede svar på skriftlig forespørgsel E-1343/98 og E-1344/98 fra José Sanchez-Neyra(1) og til sit svar på mundtlig forespørgsel H-573/98 fra Pedro Marset Campos i spørgetiden på Europa-Parlamentets samling i juni 1998(2), hvor der er gjort detaljeret rede for hovedpunkterne i den aftale, som Fællesskabet og De Forenede Stater indgik på topmødet den 18. maj 1998 i London. Den indgåede aftale er en pakkeløsning, som giver reel udsigt til en varig bilæggelse af tvisten med De Forenede Stater vedrørende Helms-Burton Act og Iran-Libya Sanctions Act og en afklaring af den mere generelle problematik vedrørende eksterritoriale sanktioner.

På trods af denne aftale er det imidlertid stadig Kommissionens opfattelse, at disse love strider mod folkeretten. Kommissionen har på intet punkt anerkendt deres lovlighed. Kommissionen har fuldt ud forbeholdt sig ret til at fremlægge sagen i Verdenshandelsorganisationen (WTO), hvis der i henhold til disse love træffes foranstaltninger til ugunst for borgere eller virksomheder i Fællesskabet. Aftalen er politisk og giver ikke de ulovlige bestemmelser i de pågældende amerikanske love nogen form for gyldighed.

Den fuldstændige gennemførelse af den aftale, som Fællesskabet og De Forenede Stater indgik på topmødet den 18. maj 1998 i London, afhænger af den amerikanske kongres' opbakning. Den indeholder elementer, som meget vel kan danne grundlag for en permanent neutralisering af Helms-Burton Act og forhindre, at der vedtages lignende love i fremtiden. Men såvel Fællesskabet og dets medlemsstater som De Forenede Stater skal overholde aftalen, når præsidentens undtagelsesbemyndigelse i henhold til afsnit IV i Helms-Burton Act er vedtaget og trådt i kraft.

Aftalen garanterer fuldt ud medlemsstaternes nationale suverænitet. Det slås i forståelsen vedrørende bestemmelser om investeringer i ulovligt eksproprieret ejendom fast, at det er op til medlemsstaterne og navnlig de organer i medlemsstaterne, der er ansvarlige for afgørelserne om statslig erhvervsstøtte, at gennemføre størstedelen af de aftalte bestemmelser. Hvad angår de lande, der gentagne gange har foretaget ekspropriationer, herunder Cuba, har Kommissionen accepteret at være særlig varsom, når den vurderer mulighederne for at yde statslig erhvervsstøtte i sådanne tilfælde.

Tidligere foretagne investeringer er ikke omfattet af disse bestemmelser, og fremtidige investeringer i tidligere eksproprieret ejendom, f.eks. i Cuba, vil ikke være omfattet af noget investeringsforbud, men kun blive gjort til genstand for visse begrænsninger af den statslige erhvervsstøtte.

(1) Se side 115.

(2) Europa-Parlamentets forhandlinger (juni 1998).